# ZAVOD ZA VJEŠTAČENJE,PROFESIONALNU REHABILITACIJU I ZAPOŠLJAVANJE OSOBA S INVALIDITETOM

# PROGRAM POTICAJA PRI ZAPOŠLJAVANJU OSOBA S INVALIDITETOM ZA 2015.-2016.

**(sa uvrštenom Izmjenom i dopunom Programa poticaja pri zapošljavanju osoba s invaliditetom za 2015.-2016.)**

**pročišćeni tekst (neslužbeni)**

1. **Cilj dodjele državne potpore**

Potreba pomoći društvene zajednice za uključivanje osoba s invaliditetom na tržište rada prepoznata je u svim dokumentima socijalne politike te politike rada i zapošljavanja. Uređena je Konvencijom UN o pravima osoba s invaliditetom, a u Europskoj uniji i nizom drugih dokumenata, uključivo i direktivama koje su države članice dužne implementirati u nacionalno zakonodavstvo, sve u cilju osiguranja jednostavnijeg i učinkovitijeg zapošljavanja osoba s invaliditetom, profesionalne rehabilitacije i uključivanja u društvenu zajednicu na ravnopravnoj osnovi s drugim osobama.

Konvencijom UN je priznato pravo na rad osobama s invaliditetom na istovjetnoj osnovi s ostalim osobama, što između ostalog uključuje pravo i mogućnost da žive od svojega rada, odnosno da im se omogući uključivanje na tržište rada.

U Republici Hrvatskoj doneseno je odgovarajuće zakonodavstvo koje potiče zapošljavanje i rad osoba s invaliditetom na otvorenom tržištu rada i pod posebnim uvjetima u integrativnim i zaštitnim radionicama, te uređuje djelatnost i nadležnost Zavoda za vještačenje, profesionalnu rehabilitaciju i zapošljavanje osoba s invaliditetom.

Drugim riječima, i u Republici Hrvatskoj prepoznat je zajednički interes vođenja sustavne skrbi o zapošljavanju osoba s invaliditetom i njihovom uključivanju na tržište rada te stvaranju potpornih mehanizama i uvjeta koji će pomoći u tom procesu.

Stoga je i osnovni cilj ovog Programa povećati zapošljavanja osoba s invaliditetom koje mogu biti konkurentne na tržištu rada čime bi se istovremeno doprinijelo integraciji i dostajanstvu tih osoba te njihovom poboljšanju uvjeta života.

1. **Davatelj potpore**

Zavod za vještačenje, profesionalnu rehabilitaciju i zapošljavanje osoba s invaliditetom, Andrije Hebranga 4, Zagreb (dalje: Zavod).

1. **Pravna osnova**

Zakon o profesionalnoj rehabilitaciji i zapošljavanju osoba s invaliditetom (NN, 157/13; dalje: Zakon),

Pravilnik o poticajima pri zapošljavanju osoba s invaliditetom (NN, 44/14; dalje: Pravilnik o poticajima),

Pravilnik o zaštitnim radionicama i integrativnim radionicama za zapošljavanje osoba s invaliditetom (NN, 44/14),

Pravilnik o profesionalnoj rehabilitaciji i centrima za profesionalnu rehabilitaciju osoba s invaliditetom(NN 44/14; dalje: Pravilnik o profesionalnoj rehabilitaciji).

1. **Propisi za odobravanje i ocjenu državne potpore**

Prijedlog programa poticaja pri zapošljavanju osoba s invaliditetom za 2015.-2016. (dalje: Prijedlog programa) dostavlja se Ministarstvu financija temeljem članka 9. stavka 1. Zakona o državnim potporama (NN, broj: 47/2014) radi davanja mišljenja o usklađenosti sadržaja navedenog Prijedloga programa s pravilima o državnim potporama.

Prijedlog programa predviđa dodjelu državne potpore iz članka 33. (potpore za zapošljavanje radnika s invaliditetom u obliku subvencije za plaće), članka 34. (potpore za nadoknadu dodatnih troškova zapošljavanja radnika s invaliditetom) i članka 31. ( potpora za obrazovanje) Uredbe komisije (EU) br. 651/2014, o ocjenjivanju određenih kategorija potpora spojivim s unutarnjim tržištem u primjeni članaka 107. i 108. Ugovora („Službeni list“ EU broj L 187/2014, od 26. lipnja 2014; dalje: Uredba o općem skupnom izuzeću), koje se odnose na dodjelu potpora za osobe s invaliditetom.

1. **Naziv potpore**

Nakon davanja pozitivnog mišljenja na Prijedlog programa od strane Ministarstva financija, naziv će biti „Program poticaja pri zapošljavanju osoba s invaliditetom za 2015.-2016.“ (dalje: Program). Program predstavlja akt na temelju kojeg se unaprijed neodređenim korisnicima državne potpore dodjeljuju državne potpore, bez daljnjih mjera provedbe. Državna potpora nije unaprijed vezana uz poseban projekt i dodjeljuje se jednom ili više korisnika, koji su definirani u aktu na općenit i apstraktan način, na neodređeno vremensko razdoblje i/ili u neodređenom iznosu.

1. **Definicije**

Osoba s invaliditetom je definirana člankom 3. Zakona kao osoba koja ima dugotrajna tjelesna, mentalna, intelektualna ili osjetilna oštećenja koja u međudjelovanju s različitim preprekama mogu sprečavati njezino puno učinkovito sudjelovanje u društvu na ravnopravnoj osnovi s drugima. U stavku 2. i 3. istog članka dana je definicija osobe s invaliditetom s preostalom radnom sposobnosti što za posljedicu ima smanjenu mogućnost radnog osposobljavanja i zapošljavanja.

Minimalna plaća je iznos utvrđen prije izračunatih doprinosa na plaću, koju u tekućoj godini za narednu godinu u Uredbi o visini minimalne plaće donosi Vlada Republike Hrvatske. Za 2014. minimalna plaća je iznosila 3.017,61 kunu.

Integrativna radionica je ustanova ili trgovačko društvo koje se smatra poduzetnikom, a osniva se radi zapošljavanja osoba s invaliditetom koje se ne mogu zaposliti na otvorenom tržištu rada i zapošljava najmanje 40% osoba s invaliditetom u odnosu na ukupan broj zaposlenih.

Zaštitna radionica je ustanova ili trgovačko društvo koje se smatra poduzetnikom, a osniva se radi zapošljavanja osoba s invaliditetom koje se ne mogu zaposliti u integrativnim radionicama i zapošljava najmanje 51% osoba s invaliditetom u odnosu na ukupan broj zaposlenih, isključivo na zaštitnim radnim mjestima. Zaštitna radionica mora imati najmanje 5 zaposlenih.

Zaštitno radno mjesto predstavlja redovno radno mjesto koje je razdijeljeno na više funkcionalno povezanih zaštitnih radnih mjesta na kojima se zapošljavaju osobe s invaliditetom.

Samozapošljavanje osobe s invaliditetom smatra se: (i) osnivanje trgovačkog društva, zadruge, udruge obrta i zapošljavanje u tom trgovačkom društvu, zadruzi, udruzi i obrtu, (ii) obavljanje domaće radinosti ili sporednog zanimanja, (iii) obavljanje djelatnosti slobodnog zanimanja (profesionalne djelatnosti), (iv) obavljanje djelatnosti poljoprivrede i šumarstva.

Centar za profesionalnu rehabilitaciju je ustanova osnovana u svrhu organiziranja i izvođenja profesionalne rehabilitacije osoba s invaliditetom koju zajednički osniva Republika Hrvatska i jedinica lokalne i područne (regionalne) samouprave s jednakim osnivačkim pravima, a iznimno uz njih kao osnivač može se pojaviti i pravna osoba. Regionalni centri za profesionalnu rehabilitaciju trebali bi početi s radom 1. siječnja 2015. (članak 43. stavak 2. Zakona), ali ukoliko dođe do odstupanja u datumu početka njihovog rada, tada sve obveze koje u Prijedlogu programa se odnose na centre izvršavat će Zavod.

1. **Korisnici**

Potpore će se dodijeliti malim, srednjim i velikim poduzetnicima koji zapošljavaju osobe s invaliditetom i osobama s invaliditetom koje se samozapošljavaju na otvorenom tržištu rada, te integrativnim i zaštitinim radionicama. Integrativne i zaštitne radionice, s obzirom na veličinu, mogu biti mali, srednji i veliki poduzetnici.

Potpora se može ostvariti samo ako je osoba s invaliditetom upisana u očevidnik zaposlenih osoba s invaliditetom.

Osobe s invaliditetom koje se zapošljavaju na otvorenom tržištu rada, a isto tako i u integrativnim i zaštitnim radionicama sklapaju ugovore o radu u skladu s propisima o radnim odnosima.

Pod pojmom mali i srednji poduzetnici podrazumijevaju se subjekti koji zadovoljavaju uvjete utvrđene u Prilogu I. Uredbe o općem skupnom izuzeću.

Pod pojmom veliki poduzetnici podrazumijevaju se subjekti koji ne zadovoljavaju uvjete utvrđene u članku 2. Priloga I. Uredbe o općem skupnom izuzeću, ali isto tako velikim poduzetnicima smatraju se subjekti u kojima s 25% ili više kapitala ili glasačkih prava izravno ili neizravno upravlja, zajedno ili samostalno, jedno ili više tijela javne vlasti.

Potpora se temeljem ovog Programa ne može dodijeliti poduzetniku u teškoćama.

Smatra se da je poduzetnik u teškoćama ako ispunjava najmanje jedan od sljedećih uvjeta:

- u slučaju ako je izgubljeno više od polovine njegovog vlasničkog kapitala zbog prenesenih gubitaka. Mali i srednji poduzetnici koji postoje manje od tri godine ne smatraju se poduzetnicima u teškoćama,

* ako se nad poduzetnikom provodi ili poduzetnik ispunjava uvjete, u skladu s nacionalnim zakonodavstvom, da se nad njime provede stečajni ili predstečajni postupak, na zahtjev vjerovnika,
* ako je poduzetnik primio potporu za sanaciju, a još nije vratio zajam ili okončao jamstvo, ili je primio potporu za restrukturiranje, a razdoblje restrukturiranja još nije završilo,
* za velikog poduzetnika ako je tijekom zadnje dvije godine (i) omjer knjigovodstvenog duga i kapitala bio veći od 7,5 i (ii) EBITDA koeficijent pokrića kamata je bio niži od 1,0.

Temeljem ovog Programa potpora se neće odobriti:

* za djelatnosti vezane uz izvoz u države članice Europske unije ili u treće zemlje, to jest za djelatnosti neposredno vezane uz izvezene količine, uspostavu i rad distribucijske mreže ili druge tekuće troškove povezane s izvoznom djelatnošću i
* ukoliko je potpora uvjetovana time da se prednost daje uporabi domaće robe u odnosu na uvezenu robu.

Ovaj Program primjenjuje se na sve sektore gospodarstva osim na:

* djelatnosti prerade i stavljanja u promet poljoprivrednih proizvoda kad je iznos potpore utvrđen na temelju cijene ili količine takvih proizvoda kupljenih od primarnih proizvođača ili stavljenih u promet od strane korisnika ili kada je potpora uvjetovana njezinim djelomičnim ili potpunim prijenosom na primarne proizvođače,
* djelatnosti u sektoru ugljena kada se radi o zatvaranju nekonkurentnih rudnika ugljena.

Isto tako, temeljem ovog Programa potpora se neće odobriti poduzetnicima koji:

* podliježu neizvršenom povratu sredstava slijedom prethodne odluke Europske Komisije, kako je navedeno u članku 1. točka 4. (a) Uredbe o općem skupnom izuzeću, kojom se potpora ocjenjuje nezakonitom i neusklađenom sa zajedničkim tržištem;
* nemaju barem poslovnu jedinicu ili podružnicu u Republici Hrvatskoj;
* ne dostave sve podatke i dokumentaciju zatraženu od Zavoda.

1. **Trajanje Programa**

Ovaj Program će se primjenjivati za razdoblje 2015.- 2016. uz uvjet da Zavod neće dodijeliti potporu prije izdavanja pozitivnog mišljenja Ministarstva financija.

1. **Instrument potpore**

Instrument dodijele potpore je subvencija za zapošljavanje radnika s invaliditetom u obliku kompenzacije dijela troška plaće zbog smanjene radne učinkovitosti koja je posljedica utvrđenog invaliditeta (članak 33. Uredbe o općem skupnom izuzeću), subvencija/subvencija kamate u obliku naknade dodatnih troškova zapošljavanja radnika s invaliditetom (članak 34. Uredbe o općem skupnom izuzeću) i subvencije za obrazovanje/usavršavanje radnika s invaliditetom (članak 31. Uredbe o općem skupnom izuzeću).

1. **Intenzitet potpore i opravdani troškovi**

***A) Potpore za zapošljavanje radnika s invaliditetom u obliku subvencija za plaće*** sukladno članku 33. Uredbe o općem skupnom izuzeću, dodijelit će se temeljem sljedećih uvjeta:

1. Intenzitet potpora za zapošljavanje radnika s invaliditetom u obliku subvencija za plaće za poduzetnike na otvorenom tržištu rada i osobe s invaliditetom koja se samozapošljava i za integrativne radionice iznosi od 10% do 70% iznosa minimalne plaće za svaku osobu s invaliditetom. Visina subvencije zavisi od nalaza centra za profesionalnu rehabilitaciju koji procijenjuje radnu učinkovitost osobe s invaliditetom na način kako je to utvrđeno u Standardima usluga sukladno Poglavlju 3. Nalaz i mišljenje o procijeni radne učinkovitosti iz Pravilnika o profesionalnoj rehabilitaciji. U okviru svoje procijene centar za profesionalnu rehabilitaciju utvrdit će da li je osoba zbog svog invaliditeta zapošljiva na otvorenom tržištu rada ili u integrativnoj radionici ili isključivo na zaštitnom radnom mjestu. S obzirom na utvrđeni stupanj radne učinkovitosti visina subvencije iznosi:

|  |  |  |
| --- | --- | --- |
| **PROCJENA RADNE UČINKOVITOSTI** | **ZAPOSLENJE** | **SUBVENCIJA U % MINIMALNE PLAĆE** |
| iznad 90 i uključujući 95% | Na otvorenom tržištu  rada | 10 |
| iznad 80 i uključujući 90% | Na otvorenom tržištu  rada ili u integrativnim radionicama | 20 |
| iznad 70 i uključujući 80% | 30 |
| iznad 60 i uključujući 70% | 40 |
| iznad 50 i uključujući 60% | 50 |
| iznad 30 i uključujući 50% | 70 |

Kada centar za profesionalnu rehabilitaciju utvrdi da je osoba s invaliditetom, s obzirom na procijenjenu radnu učinkovitost, zaposliva jedino na zaštitnom radnom mjestu tada subvencija iznosi 75% minimalne plaće za svaku osobu s invaliditetom u razdoblju tijekom kojeg je radnik s invaliditetom zaposlen.

Pravilnikom o profesionalnoj rehabilitaciji je predviđeno da centri za profesionalnu rehabilitaciju u roku od 3 godine od stupanja na snagu ovog Pravilnika odnosno do 31. ožujka 2017. moraju izvršiti procjenu radne učinkovitosti zaposlenih osoba s invaliditetom, a dok to ne učine, subvencija će se isplaćivati za svaku zaposlenu osobu s invaliditetom u iznosu od 50% minimalne plaće.

1. Opravdani trošak je minimalna plaća za bilo koje razdoblje tijekom kojega je radnik s invaliditetom zaposlen.

1. Ako zapošljavanje ne dovodi do neto povećanja broja radnika kod predmetnog poduzetnika u usporedbi s prosjekom u posljednjih 12 mjeseci, kao neto povećanje broja radnika smatrat će se i razlika u ispražnjenim radnim mjestima koja treba biti rezultat dobrovoljnog prekida zaposlenja, nesposobnosti za rad, umirovljenja, dobrovoljnog smanjenja radnog vremena ili zakonskog prekida zaposlenja zbog povrede radne obveze, a ne da to bude rezultat viška radnika.

Zavod će korisnicima isplaćivati subvenciju plaće za radnike s invaliditetom u tekućem mjesecu za prethodni mjesecu, a korisnik potpore prije dobivanja subvencije treba dostaviti izvješće o namjenskom korištenju subvencije odnosno na obrascu kojeg propisuje Zavod obavijestiti Zavod ako je došlo do određenih promjena, a naročito se to odnosi na smanjenje/povećanje broja radnika za koje se isplaćuje subvencija te da li poduzetnik ima dugovanja prema državi ili zaposlenoj osobi s invaliditetom po bilo kojoj osnovi. Na taj način Zavod je sveo na minimum mogućnost da pojedini poduzetnik dobije subvenciju koja ne zadovoljava uvjete iz ovog Programa.

***B) Potpore za naknadu dodatnih troškova zapošljavanja radnika s invaliditetom*** sukladno članku 34. Uredbe o općem skupnom izuzeću odnose se na:

a) prilagodbu radnog prostora, koji je već u funkciji obavljanja djelatnosti poduzetnika u smislu otklanjanja arhitektonskih barijera.

Korisnik ove potpore je poduzetnik koji zapošljava osobu s invaliditetom na otvorenom tržištu rada i osoba s invaliditetom koja se samozapošljava.

Centar za profesionalnu rehabilitaciju utvrdit će potrebu za prilagodbu radnog prostora.

Opravdani troškovi su stvarni troškovi prilagodbe radnog prostora.

Intenzitet potpore može iznositi do 100% opravdanih troškova, ali najviše do 40 iznosa minimalne plaće za jednu osobu s invaliditetom.

b) tehničku prilagodbu uvjeta rada u odnosu na vrstu i težinu invaliditeta zaposlene osobe što predstavlja dodatnu tehničku opremu u odnosu da na tom radnom mjestu radi osoba bez invaliditeta

Korisnik ove potpore je poduzetnik koji zapošljava osobu s invaliditetom na otvorenom tržištu rada, osoba s invaliditetom koja se samozapošljava i integrativna radionica.

Centar za profesionalnu rehabilitaciju utvrdit će potrebu za tehničku prilagodbu uvjeta rada.

Opravdani troškovi su stvarni troškovi prilagodbe uvjeta rada.

Intenzitet potpore može iznositi do 100% opravdanih troškova, ali najviše do 40 iznosa minimalne plaće za jednu osobu s invaliditetom.

c) financiranje troškova radnika koji daju stručnu podršku osobama s invaliditetom prilikom obavljanja njihovih poslova

Korisnik ove potpore je poduzetnik koji zapošljava osobu s invaliditetom na otvorenom tržištu rada i osoba s invaliditetom koja se samozapošljava.

Centar za profesionalnu rehabilitaciju utvrdit će postojanje potrebe odnosno prava na financiranje stručne podrške za zaposlenu osobu s invaliditetom, te će utvrditi trajanje, oblik, vrstu, broj sati stručne podrške, iznos financiranja i način izvještavanja o izvršenoj usluzi stručne podrške. Ako centar za profesionalnu rehabilitaciju dade pozitivno mišljenje, financiranje troškova stručne podrške ostvarit će se temeljem ugovora između Zavoda, centra za profesionalnu rehabilitaciju i poduzetnika/osobe s invaliditetom koja se samozapošljava.

Opravdani troškovi su iznos izvršenih mjesečnih sati rada osobe koja pruža stručnu podršku. Broj sati rada utvrđuje se prema stručnoj procijeni uz uvjet da u roku od 12 mjeseci broj sati stručne podrške ne može iznositi više od 100 sati. Iznos jednog sata rada utvrđuje Zavod.

Intenzitet potpore može iznositi do 100% opravdanih troškova.

*(dopuna po Izmjeni i dopuni Programa)*

*d) posebna sredstva za otvaranje novih radnih mjesta i održavanje zaposlenosti u integrativnim i zaštitnim radionicama, sukladno članku 34. Uredbe o općem skupnom izuzeću (za prihvatljive troškove iz stavka 2. točka (f) ovog članka Uredbe o općem skupnom izuzeću) – posebna sredstva za otvaranje novih radnih mjesta i održavanje zaposlenosti u integrativnim radionicama i zaštitnim radionicama*

*Zavod može, ako ima osigurana sredstva, raspisati javni natječaj za dodjelu sredstava za otvaranje novih radnih mjesta i održavanje zaposlenosti u integrativnim i zaštitnim radionicama, a uvjete i način dodjele ovih sredstava određuje Upravno vijeće Zavoda.*

*Korisnici ove potpore su integrativne radionice i zaštitne radionice koje zapošljavaju osobe s invaliditetom koje se ne mogu zaposliti na otvorenom tržištu rada odnosno koje su zaposlene na zaštićenim radnim mjestima (zaštićeno zapošljavanje) ili u integrativnim radionicama.*

*Opravdani troškovi su stvarni troškovi izgradnje, ugradnje ili modernizacije proizvodnih jedinica, odnosno kako slijedi:*

* *troškovi nabave novih tehnologija i opreme u svrhu održavanja zaposlenosti osoba s invaliditetom, odnosno novog zapošljavanja osoba s invaliditetom*
* *troškovi izgradnje ili širenja integrativne i/ili zaštitne radionice i ugradnje opreme i novih tehnologija, u cilju održavanja zaposlenosti i zapošljavanja osoba s invaliditetom*
* *troškovi administracije i prijevoza, pod uvjetom da su takvi troškovi izravna posljedica zapošljavanja osoba s invaliditetom.*

*Intenzitet potpore može iznositi do 100% opravdanih troškova.*

***C) Subvencija za troškove obrazovanja osoba s invaliditetom*** sukladno članku 31. Uredbe o općem skupnom izuzeću.

Korisnik potpore za troškove obrazovanja je poduzetnik koji zapošljava osobu s invaliditetom na otvorenom tržištu rada, osoba s invaliditetom koja se samozapošljava i integrativna radionica. Potpora se dodjeljuje za programe osposobljavanja(stjecanje teorijskog i praktičnog znanja za obavljanje poslova i radnih operacija jednostavnije složenosti) i usavršavanja(osobe sa završenom srednjom stručnom spremom koje proširuju svoje stručno znanje sukladno zahtjevima na tržištu rada i razvojem novih tehnologija) kojima se stječu nova znanja, vještine i sposobnosti potrebne za rad osoba s invaliditetom na konkretnom radnom mjestu kod poduzetnika za koje se dobiva potpora.

Troškovi obrazovanja , za svaku pojedinu osobu s invaliditetom mogu se javiti jednom u 24 mjeseca, poduzetniku se financiraju za razdoblje koje ne može biti duže od 6 mjeseci, a iznimno do 12 mjeseci uz prethodno odobrenje Zavoda.

Opravdani troškovi su: (i) trošak upisnine/kotizacije koji u sebi sadrži sve operativne troškove osobe ili ustanove koja je zadužena za provođenje projekta usavršavanja i (ii) troškove prijevoza, u visini troškova javnog prijevoza, osobe s invaliditetom i njenog pratitelja, ako temeljem zakonskih propisa ima pravo na pratitelja.

Intenzitet potpore iznosi 50% opravdanih troškova za velike poduzetnike, 60% opravdanih troškova ua srednje poduzetnike i 70% opravdanih troškova za male poduzetnike kako je to propisano člankom 31. stavkom 4(b) Uredbe o općem skupnom izuzeću.

1. **Iznos potpore** *(izmjena po Izmjeni i dopuni Programa)*

*Ukupan iznos potpore za 2015. godinu je 29.900.000,00 kn odnosno 3.903.400,00 eura, izračunato prema srednjem tečaju Hrvatske narodne banke (1 euro=7,66 kn) od čega se na svaku pojedinu mjeru odnosi:*

1. *Subvencija za plaće 23.800.000,00 kuna,*
2. *Subvencija za dodatne troškove zapošljavanja 5.900.000,00 kuna,*
3. *Subvencija za troškove obrazovanja 200.000,00 kuna.*

*Ukupan iznos potpore za 2016. godinu je 69.900.000,00 kn odnosno 9.125.326,37 eura, izračunato prema srednjem tečaju Hrvatske narodne banke (1 euro=7,66 kn) od čega se na svaku pojedinu mjeru godišnje odnosi:*

1. *Subvencija za plaće 23.800.000,00 kuna,*
2. *Subvencija za dodatne troškove zapošljavanja 45.900.000,00 kuna,*
3. *Subvencija za troškove obrazovanja 200.000,00 kuna.*

*Iz prethodnog proizlazi da bruto ekvivalent potpore za zapošljavanje osoba s invaliditetom za plaće ili za naknadu dodatnih troškova zapošljavanja po poduzetnike ne prelazi iznos od 10 milijuna eura odnosno ne premašuje pragove potpora iz članka 4. stavka 1 („p“ i „q“) Uredbe o općem skupnom izuzeću.*

*Subvencija za troškove obrazovanja ne prelazi iznos od 2 milijuna eura po projektu usavršavanja odnosno ne premašuje prag potpora iz članka 4. stavka 1 („n“) Uredbe o općem skupnom izuzeću.*

*Ako pojedini iznos iz točaka A ili B ili C neće biti u potpunosti iskorišten, Zavod će neiskorišteni iznos utrošiti za mjeru u točki(točkama) u kojima se pokaže nedostatak iznosa potpore uz potpuno uvažavanje svih kriterija i mjerila iz ovog Programa odnosno Uredbe o općem skupnom izuzeću.*

*Sredstva za 2015.-2016. su osigurana u proračunu Zavoda na poziciji A 875003.*

1. **Zbrajanje potpora**

Potpore po ovom Programu ne mogu se zbrajati s drugom potporom izuzetom po Uredbi o općem skupnom izuzeću ili potporom male vrijednosti koja ispunjava uvjete iz Uredbe Komisije (EU) br. 1407/2013 („Službeni list“ EU L 352/2013), u vezi s istim opravdanim troškovima, ukoliko bi takvo financiranje dovelo do premašivanja najviše dopuštenog intenziteta.

Iznimno potpore koje se odnose na subvenciju plaće za zapošljavanje osobe s invaliditetom (članak 33. Uredbe o općem skupnom izuzeću) i subvencije za dodatne troškove zapošljavanja osoba s invaliditetom (članak 34. Uredbe o općem skupnom izuzeću) mogu se zbrajati s ostalim potporama izuzetim temeljem Uredbe o općem skupnom izuzeću u odnosu na iste opravdane troškove ako njihovo zbrajanje ne premaši intenzitet potpore od 100% opravdanih troškova u bilo kojem razdoblju tijekom kojega su osobe s invaliditetom zaposlene.

1. **Učinak poticaja**

Učinak poticaja po ovom Programu je zadovoljen, jer potpora za zapošljavanje osoba s invaliditetom u obliku subvencije troška plaća i potpora za naknadu dodatnih troškova zapošljavanja radnika s invaliditetom je sukladna s uvjetima iz članka 33. odnosno iz članka 34. Uredbe o općem skupnom izuzeću.

Navedeno proizlazi iz članka 6. stavka 5(„c“ i „d“) Uredbe o općem skupnom izuzeću.

Učinak poticaja za subvencioniranje troškova obrazovanja za osobe s invaliditetom je zadovoljen ako je poduzetnik/korisnik potpore podnio pisani zahtjev Zavodu za projekt obrazovanja/usavršavanja prije početka izvođenja projekta kako to propisuje članak 6. stavak 2. Uredbe o općem skupnom izuzeću. Zavod neće subvencionirati troškove projekta obrazovanja/usavršavanja koji su u trenutku podnošenja zahtjeva završeni ili je njihovo izvođenje već započelo.

Zahtjev za subvencioniranje troškova obrazovanja mora sadržavati barem sljedeće informacije:

a) naziv i veličinu poduzetnika,

b) opis projekta obrazovanja, uključujući datume njegova početka i završetka,

c) lokaciju izvođenja projekta,

d) popis i iznos troškova projekta,

e) iznos subvencije.

1. **Provedba Programa**

U cilju provedbe ovog Programa, Zavod će objaviti Program na svojim web stranicama www.zosi.hr temeljem kojeg će poduzetnici podnositi svoje zahtjeve, a Zavod će ocijeniti svaki zaprimljeni zahtjev, te ako zahtjev udovoljava uvjetima iz Programa donijet će odluku o dodjeli potpora.

Dokumentacija koju će Zavod tražiti od potencijalnih korisnika potpore bit će navedena prilikom javne objave Programa, a odnosit će se naročito na dokumentaciju koja je za pojedinu mjeru navedena u Pravilniku o poticajima pri zapošljavanju osoba s invaliditetom.

1. **Objavljivanje i informacije**

Provedba programa odvijat će se transparentno sukladno članku 9. Uredbe o općem skupnom izuzeću.

Zavod će u cilju transparentnosti, osigurati dostupnost cjelovitog teksta Programa, za cijelo vrijeme njegovog trajanja, na svojoj web stranici.

Po završetku postupka dodjele sredstava potpore, Zavod će Ministarstvu financija, jednom godišnje, do 30. travnja tekuće godine za prethodnu godinu dostavljati podatke o dodijeljenim potporama.

Za sve pojedinačne potpore dodijeljene u okviru ovog Programa, koje po poduzetniku/korisniku premašuju 500.000,00 eura, Zavod će za takve poduzetnike javno objaviti na svojoj web stranici sljedeće podatke:

- naziv i adresu poduzetnika,

- OIB/MBO,

- veličinu poduzetnika (mali, srednji, veliki),

- sektor djelatnosti iz važeće Nacionalne klasifikacije djelatnosti,

- iznos potpore za svaku mjeru iz Programa,

- instrument potpore- subvencija i/ili subvencija kamate,

- datum dodjele.

Zavod će čuvati 10 godina sve podatke o dodijeljenim potporama po ovom Programu, a deset godišnje razdoblje počinje teći od datuma kada je posljednja potpora dodijeljena.